**СТАНОВИЩЕ**

от доц. д-р Петко Христов

Институт за етнология и фолклористика с Етнографски музей при БАН

относно материалите по конкурса за заемане на академичната длъжност „доцент”

в научна област: 3. Социални, стопански и правни науки, професионално направление: 3.1. Социология, антропология и науки за културата

(Етнология – История на българската етнология)

Представените за конкурса, обявен за нуждите на катедра „Етнология“ при Историческия факултет на СУ „Св. Кл. Охридски” (ДВ бр. 50 от 15.06.2018 г.) материали от кандидата д-р Илия Илиев, съдържат 26 статии на български, английски, френски и немски език, 5 студии и една монография, публикувани в реномирани национални и международни списания и научни издания както в страната, така и в чужбина. Тематиката на публикациите обхваща широко изследователско поле – в нея присъстват теми както от традиционната българска народна култура, така и от съвременната социокултурна проблематика на българското общество. Илия Илиев работи с разнообразна методология, като изследванията имат интердисциплинарен характер, умело съчетаващ методите на проучване и анализ на различни обществени науки – антропология, социология и история. Благодарение на поредицата специализации в едни от най-известните антропологични центрове в света и работата му с трудовете на редица авторитетни изследователи, част от които той лично превежда на български език за нуждите на обучението в българските университети (трудове на Клифърд Гийрц, Марсел Мос, Майкъл Херцфелд), Илия Илиев демонстрира завидна професионална ерудиция и експертиза, далеч надхвърляща рамките на родната наука. Особено важни, според мен, са публикациите и критичните рецензии, които той прави на изследванията на световни учени, посветени на България, ситуиращи българистичната проблематика в европейското и световно научно пространство.

Хабилитационният монографичен труд на Илия Илиев „Строители на общности и професионални чужденци. Разговори на българските етнографи с чужди учени и научни парадигми” (София, 2018 г.) е продължение на дългогодишните му изследвания в областта на историята на идеите в българската етнология. Книгата представлява своеобразна интелектуална биография на българската етнография, един нетрадиционен поглед върху диалога между родните учени с чуждите (предимно европейски) научни парадигми за повече от век и половина. Чрез творческия път и приносите на редица знакови фигури в българската наука – етнография, фолклористика, социология, Илия Илиев показва този диалог – едностранен или многостранен, между българските учени и придставителите на редица водещи за времето си научни центрове.

Първата глава на книгата е посветена на емблематичната за възрожденската ни етнография фигура на Г. С. Раковски, за когото българите са изначално европейски народ и в идеализиращия му поглед, който не прокарва граници между европейската наука и българските интелектуални традиции, усвояването на западни модели не е отказ от родното, а завръщане на българския народ на полагаемото му се място. В неговото разбиране възприемането на европейската цивилизация и наука връща на българите тяхната истинска природа, а не ги обезличава. Освобождението на България и създаването на академичната етнография и фолклористика в страната трансформира диалога между родните и европейските учени, пораждайки нови йерархии и стимулиране на нови вътрешни неравенства. Анализирайки делото на Иван Шишманов и публикуваните на страниците на първите томове на създадения от него Сборник за народни умотворения проучвания и материали, Илия Илиев показва как местната интелектуална традиция, в лицето на такива изследователи като Димитър Маринов, Кузман Шапкарев или Иван Басанович, бива йерархизирана и противопоставена на постиженията на модерните за времето си западни теоретични парадигми, а българските учени вътрешно класифицирани на събирачи и теоретици. За последните, обаче, основните теории идват отвън и българските учени са поставени на свой ред в йерархична зависимост от западните си колеги в символната скала на науката. В третата глава на книгата Илия Илиев разсъждава върху опитите на част от местните учени да превърнат в предимство приписваните им слабости, като чрез синтеза на етнологията с литературата и историята търсят изход от създадените вече йерархии. В нея е показан и друг опит (в лицето на трудовете на Александър Фол) за създаване на оригинална теоретична парадигма в периферията на свитовната наука – конструирането на древнотракийското общество като мистично и интуитивно, успяло чрез орфизма да предаде своите характеристики и достижения на българската народна култура.

Втората половина на ХХ век предлага и друг възможен подход на българските учени, незабележимо надграждащи чрез творческа преработка един заимстван отван научен интрументариум и понятиен апарат, налаган и по идеологически съображения. Анализирайки изследванията на бита и промените в него през 50-те и 60-те годни на миналия век в четвърта глава, Илия Илиев показва, че някои от тях имат пряко влияние върху формирането на държавните политики на тогавашната социалистическа власт. Някои от водещите изследователи, като Т. Ив. Живков и Живко Ошавков, се превръщат и в част от управляващата партийна номенклатура. В пета глава е представено развитието на техните идеи, чиято новост и евристичен потенциал не намира отзвук в Москва, тогавашната метрополия на социалистическата идеологическа мисъл, и техните теоретични иновации не са възприети от съветските учени.

Шеста глава е посветена на анализа за ситуацията в днешната българска наука и изследванията на българските етнолози, които често биват игнорирани от учените от западните научни центрове. Според Илия Илиев това се корени в особеностите на англо-американската антропология, в чиято традиция личният теренен опит играе ключова роля за професионалния авторитет на изследователя. Ето защо присъствието на местните етнолози в терена често е пречка, а техните изследвания биват игнорирани.

Изследването на развитиета на българската етнология не е новост в науката ни, но внимателното критично вглеждане в процеса на израстване и еманципация на родната наука от разнообразните чужди влияния, представено през призмата на интелектуалната биография на редица изявени български учени, е безспорен принос на монографичния труд на Илия Илиев. Той е обсъден на разширено заседание на катедра „Етнология“ при ИФ на СУ „Св. Кл. Охридски“ на 3 май 2018 г. и единодушно е насочена за печат с предложение да бъде обявена процедура за откриване на конкурс за заемане на академичната длъжност „доцент“.

Илия Илиев представя и съществена преподавателска дейност. За периода от 1999 г. до днес, в качеството си на старши, а след това и на главен асистент, той разработва пет лекционни курса в бакалавърската програма на Исторически факултет: „История и теория на етнологията“, „История на българската етнология“, „Личност и лечение“, „Етнология“, „Българска етнология“, и пет лекционни курса в магистърската програма на катедра „Етнология“: „Приложна антропология“, „Всекидневен живот в социалистическа България“, „Всекидневен живот в постсоциалистическа България“, „Етнография на социализма“, „Съвременни дебати в антропологията“. Част от лекционните курсове са разработени и на английски език. Илия Илиев е канен и за младши гост-изследовател в Института за науките за човека във Виена (2000), гост-изследовател по програма Фулбрайт в университета Харвард в САЩ (2011) и старши гост-изследовател в Института за науките за човека във Виена (2014).

 През годините гл. ас. Илия Илиев има натрупан сериозен опит и в проектната и практическа изследователска дейност, а под негово ръководство са защитени 3 дипломни работи в магистърската програма на катедра „Етнология“.

Прегледът на процедурата показва, че са спазени всички нормативни изисквания за заемане на академичната длъжност „доцент” и тя е осъществена в съответствие с изискванията на Закона за развитие на академичния състав в Република България, Правилника за неговото приложение, както и Правилника за условията и реда за придобиване на научни степени и за заемане на академични длъжности в СУ „Св. Кл. Охридски”.

Въз основа на прегледа на преподавателската, научната и проектната дейност на кандидата, както и приложената хабилитационна монография, препоръчвам на членовете на уважаемото Научно жури да избере гл. ас. д-р Илия Стоянов Илиев на академичната длъжност „доцент” в Софийския университет „Св. Кл. Охридски”, по професионално направление 3.1. Социология, антропология и науки за културата (Етнология – История на българската етнология), за което също гласувам положително.

18 ноември 2018 г.

 София доц. д-р Петко Христов